I. Šimko, minister vnútra SR: (2002-05-28):
Návrh bol vypracovaný na základe plánu legislatívnych úloh vlády na tento rok. Na jeho vypracovaní sa podieľali aj zástupcovia ďalších dotknutých rezortov. Cieľom predmetného návrhu zákona je v súlade so zásadami transformácie sociálneho systému v Slovenskej republike upraviť sociálne zabezpečenie policajtov a príslušníkov ozbrojených síl. Návrh pritom rešpektuje a zachováva špecifiká ich služobného pomeru, pričom vychádza z doterajšej právnej úpravy sociálneho zabezpečenia policajtov a príslušníkov ozbrojených síl. Návrh zákona z hľadiska svojho predmetu upravuje druhy a rozsah dávok sociálneho zabezpečenia, podmienky vzniku nároku na ich priznanie, výplatu, pozastavenie a odňatie, konanie o dávkach, ako aj nevyhnutne potrebné prechodné ustanovenia. Ďalej obsahuje aj novelizáciu súvisiacich právnych predpisov, ktoré upravujú služobný pomer policajtov a colníkov. V súvislosti s obsahom návrhu zákona mi dovoľte stručne sa dotknúť zákona o sociálnom poistení. Možnosti zahrnutia sociálneho zabezpečenia policajtov a profesionálnych vojakov do všeobecného systému sociálneho poistenia, teda do zákona o sociálnom poistení, bola zo strany rezortu ministerstva vnútra, zo strany ostatných takzvaných silových rezortov, ale aj zo strany vlády Slovenskej republiky venovaná osobitná pozornosť. Ukázalo sa však, že takéto riešenie nezodpovedá v plnom rozsahu skutočným záujmom štátu na personálnom zabezpečení policajtov a profesionálnych vojakov a teda príslušníkov tých ďalších zložiek, ktorých sa to dotýka. Začlenenie sociálneho zabezpečenia týchto dvoch zložiek do všeobecného systému sociálneho poistenia by predovšetkým finančne nadbytočne zaťažovalo štátny rozpočet, vytváralo by potrebu duplicitnej administratívy a zhoršilo by doterajšiu úroveň sociálneho zabezpečenia policajtov a profesionálnych vojakov. Malo by to negatívny vplyv na stabilitu týchto zložiek. Takýto postup si v súčasnosti nemôžeme dovoliť. V opačnom prípade by sa naplno otvorila požiadavka smerujúca k vytvoreniu nového systému štátnych dávok doplňujúcich policajtom a profesionálnym vojakom dávky poskytované zo všeobecného systému sociálneho poistenia. V tejto súvislosti mi taktiež dovoľte poukázať na skutočnosť, že takéto riešenie nemá analógiu v žiadnych systémoch sociálneho zabezpečenia policajtov a profesionálnych vojakov v štátoch Európskej únie a Severoatlantickej aliancie. Návrh zákona v prípade schválenia v predkladanej podobe nebude mať zvýšený dopad na verejné financie zo štátneho rozpočtu, ani dopad na obyvateľov, ani na hospodárenie podnikateľskej sféry a iných právnických osôb, ani na zamestnanosť a životné prostredie. Predkladaný vládny návrh zákona bol prerokovaný v určených výboroch. V mene predkladateľa súhlasíme so znením spoločnej správy, ktorú vypracoval Výbor Národnej rady Slovenskej republiky pre obranu a bezpečnosť, okrem návrhu úpravy § 125 ods. 11, ktorá je uvedená v bode 15 v čl. 1 spoločnej správy. S touto úpravou nesúhlasíme jednak preto, že zakladá zvýšený dopad na rozpočet verejných financií, s ktorým vládny návrh nepočítal. Ide zhruba o 86 mil. Sk ročne, a jednak preto, že jeho prijatím by došlo k narušeniu rovného prístupu k subjektom, na ktoré sa zákon vzťahuje, a tiež k neprimeranému zvýhodneniu bývalých profesionálnych vojakov, poberateľov výsluhových dôchodkov. Vážený pán podpredseda, vážené panie poslankyne, vážení páni poslanci, dovoľujem si vás požiadať o vyslovenie súhlasu s vládnym návrhom zákona o sociálnom zabezpečení policajtov a vojakov a o zmene a doplnení niektorých zákonov v intenciách spoločnej správy výborov. Ďakujem vám za pozornosť. M. Andel, podpredseda NR SR: Ďakujem vám, pán minister, za uvedenie vládneho návrhu zákona. Teraz dávam slovo spoločnému spravodajcovi z výboru pre obranu a bezpečnosť, poslancovi Antonovi Hoffmannovi, a prosím ho, aby informoval Národnú radu Slovenskej republiky o výsledku rokovania výboru o tomto vládnom návrhu zákona a aby odôvodnil návrh a stanovisko gestorského výboru. Nech sa páči, pán kolega, máte slovo. A. Hoffmann, poslanec: Vážený pán predsedajúci, vážený pán minister, kolegyne, kolegovia, dovoľte mi, aby som vás ako poverený spravodajca gestorského výboru informoval o spoločnej správe výborov Národnej rady Slovenskej republiky o výsledku prerokovania vládneho návrhu zákona o sociálnom zabezpečení policajtov a vojakov a o doplnení niektorých zákonov, tlač 1379, v druhom čítaní. Výbor Národnej rady Slovenskej republiky pre obranu a bezpečnosť ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní uvedeného návrhu zákona: Uznesenie Národnej rady Slovenskej republiky č. 2005 zo 4. apríla 2001 rozhodlo o pridelení vládneho návrhu zákona o sociálnom zabezpečení policajtov a vojakov a o doplnení niektorých zákonov na prerokovanie týmto výborom Národnej rady Slovenskej republiky: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre obranu a bezpečnosť ako gestorskému výboru. Uvedené výbory prerokovali uvedený návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali. Gestorský výbor konštatuje, že do začatia rokovania o vládnom návrhu zákona nedostal žiadne stanoviská od poslancov podané podľa § 75 ods. 2 zákona Národnej rady Slovenskej republiky o rokovacom poriadku. K predmetnému návrhu zákona Výbor Národnej rady Slovenskej republiky pre financie, rozpočet a menu neprijal platné uznesenie. Z celkového počtu 12 poslancov bolo prítomných 9 poslancov, za návrh uznesenia hlasovali 4 poslanci, 2 poslanci hlasovali proti návrhu a 3 poslanci sa zdržali hlasovania. Ostatné výbory Národnej rady Slovenskej republiky súhlasili s návrhom zákona a odporúčali Národnej rade Slovenskej republiky zákon schváliť s týmito pozmeňujúcimi a doplňujúcimi návrhmi, tak ako sú uvedené vo vám písomne predloženej spoločnej správe. Gestorský výbor po prerokovaní pozmeňujúcich a doplňujúcich návrhov, ktoré dostal podľa § 79 ods. 4 zákona o rokovacom poriadku, schválil túto spoločnú správu a odporúča Národnej rade Slovenskej republiky podľa § 79 ods. 4 písm. e) zákona o rokovacom poriadku schváliť návrhy, ako sú uvedené v spoločnej správe, ako ich odporúča gestorský výbor a podľa § 79 ods. 4 písm. f) zákona o rokovacom poriadku po schválení návrhov uvedených v spoločnej správe návrh zákona ako celok schváliť. Prosím, pán predsedajúci, aby ste otvorili rozpravu k tomuto návrhu zákona a ja sa hlásim do rozpravy ako prvý. M. Andel, podpredseda NR SR: Ďakujem vám, pán spoločný spravodajca. Dámy a páni, otváram rozpravu o tomto bode programu, keďže spravodajca podľa rokovacieho poriadku, ak sa prihlási do rozpravy, má prednosť. Pán kolega, nech sa páči, máte slovo. A. Hoffmann, poslanec: Vzhľadom na stanovisko navrhovateľa, ako aj o záujme plynulého prerokovania tohto návrhu zákona, navrhujem Národnej rade Slovenskej republiky vyňať na samostatné hlasovanie bod č. 15 spoločnej správy. M. Andel, podpredseda NR SR: Všetko? A. Hoffmann, poslanec: Áno, ďakujem. M. Andel, podpredseda NR SR: Ďakujem. Písomne sa mi prihlásil do rozpravy pán poslanec Kanis. Pán kolega, môžeš tam nechať zapísané ústne, že sa hlási. Síce, pardon, niekto môže s faktickou naňho reagovať. Pán kolega, nech sa páči. P. Kanis, poslanec: Vážená Národná rada, vážený pán predsedajúci, predmetnom nášho rokovania je veľmi dôležitý zákon o sociálnom zabezpečení policajtov a vojakov, ktorý má súvislosť aj s bohatou diskusiou, ktorá tu bola v predchádzajúcom bode rokovania Národnej rady. Chcel by som zdôrazniť, že istý zápas alebo napätie, ktoré bolo medzi tou univerzalistickou koncepciou, ktorá z hľadiska dlhodobejšieho sa javí zrejme ako perspektívnejšie riešenie a ktorú presadzovali vlastne všetci ministri sociálnych vecí a práce, od pani ministerky Keltošovej až po pána ministra Magvašiho, že v tomto vývoji vlastne ten spor sa uberal obyčajne tak, že ministri sociálnych vecí a práce presadzovali túto akoby celospoločenskú koncepciu a rezortní ministri vnútra a obrany skôr zastávali, aby sa problémy riešili v tej línii, ako to bolo dosiaľ, že tieto zložky štátnej moci majú svoj systém. Ani počas tohto volebného obdobia sa nenašlo riešenie, ktoré by prekonalo tento spor, a preto aj pri tomto zákone treba riešiť aj tie veci, ktoré sa dosiaľ neriešili alebo úplne sa neriešili po tej línii, v prípade profesionálnych vojakov, po línii vojakov. Keďže tento spor tu prebiehal, tak po tom, čo sa prijala zákonná úprava, že sa valorizovali dôchodky, istý čas sa nevalorizovali výsluhové dôchodky vojakov a aj tento problém sa podarilo... M. Andel, podpredseda NR SR: Pán navrhovateľ, pán spravodajca, rozpráva tu poslanec, máte ho počúvať. Budete vedieť reagovať na jeho vystúpenie? Pán docent Cuper, prosím ťa pekne! P. Kanis, poslanec: Podarilo sa prekonať isté spory a tak vlastne, aj keď je to nezvyčajné, že dnes sa valorizujú výsluhové dôchodky vlastne iným postupom, čoho budeme svedkami aj pri tom skrátenom legislatívnom rokovaní, myslím si, že tento zákon je predsa len príležitosťou riešiť jeden veľmi závažný problém, ktorý je stále práve v tej komunite vojakov, ktorí poberajú výsluhové dôchodky. Žiaľ, opatrenia, ktoré sa prijímajú v sociálnej politike, nie vždy sledujú, aby tí, ktorí odišli do dôchodku na nižšej nominálnej úrovni svojich príjmov, aby časom, tak ako rastie inflácia, boli zohľadňované tieto ich príjmy. Keďže tí, ktorí skôr odišli, vlastne pykajú stále za to, že inflácia rástla, tak v podstate nožnice, ktoré sa týmto otvárajú v oblasti reálnych príjmov, sa ďalej otvárajú. Každý minister v rezorte obrany mal s týmto veľké problémy a neriešilo sa to rozhodne systémovo a tak sme dnes svedkami toho, že napríklad po poslednej novele zákona 114/1998 došlo k tomu, že v priebehu jedného roka sú vypočítavané výsluhové dôchodky podľa troch rôznych režimov. Pred novelou, po novele a tretí režim by bol po prijatí tohto zákona, pričom tie rozdiely v priemerných výsluhových dôchodkoch sú také veľké, že skutočne máme dočinenia s fenoménom, ktorý je prejavom, podľa môjho názoru, veľkej sociálnej nespravodlivosti. Aj keď v spoločnej správe 1379a táto problematika mala byť sčasti riešená tým bodom 15, ktorý navrhol predo mnou pán spravodajca na to, aby bolo o ňom osobitné hlasovanie, na základe diskusie s pracovníkmi legislatívneho odboru a sociálnych štruktúr ministerstva obrany ako aj na základe výmeny názorov s pracovníkmi ministerstva sociálnych vecí a práce a na základe, aj s expertmi z oblasti sociálnej politiky v oblasti dôchodkov a osobitne výsluhových dôchodkov, dovolil som si na základe podpory ďalších poslancov Národnej rady podať pozmeňujúci návrh k tlači 1379, ktorý vám bol rozdaný do lavíc. V tomto návrhu ide o zmeny, návrhy zmien § 68 ods. 3, 4, § 124 ods. 8 a 9, v § 125 ods. 11 a 12, v § 125 za ods. 12 sa vkladá nový ods. 13, prečíslovanie, v § 126 ods. 4, v § 126 nové odseky 7, 8, v § 129 ods. 4 a v § 129 nové ods. 5 a 6. Tento návrh je iba zdanlivo taký široký, pretože v podstate to nóvum, tie zmeny sú tam vlastne vytlačené hrubším písmom, ale je to uverejnené práve preto, aby nedošlo k dajakým nezrovnalostiam. Myslím si, že práve tento komplexný návrh obsahuje systémové riešenia valorizácie dôchodkov priznaných predo dňom účinnosti tohto zákona a toto riešenie, podľa nášho názoru, je sociálne spravodlivejšie. Je to riešenie, ktoré nenecháva nepovšimnuté práve sa otvárajúce nožnice, čo sa týka reálnych príjmov tých, ktorí dostávajú výsluhové dôchodky. Vážená Národná rada, návrh ste dostali, dovolil by som si vás požiadať aj za tých poslancov, ktorí podpísali tento návrh, aby ste v rokovaní tento pozmeňujúci návrh podporili. Ďakujem za pozornosť. M. Andel, podpredseda NR SR: Ďakujem, pán kolega, za vaše vystúpenie. Keďže sa nehlási žiadny poslanec s faktickou poznámkou, pýtam sa, kto sa hlási ústne do rozpravy. Pán poslanec Prokopovič. Všetko? Uzatváram možnosť prihlásiť sa do rozpravy. Pán kolega, nech sa páči.